《吕梁行》
明代·王弘诲

君不见吕梁悬水三十仞，盘涡转地石流迅。开凿疑留鬼斧工，胥涛鲧浪不停瞬。

昔我维舟向此行，排山倒海势崩腾。百夫牵挽不得进，十步九折时洄潆。

迩来沙嘴高于石，沧桑转盻俱陈迹。二洪上下成安流，行人无事惊辟易。

辛苦官家事齧桑，投璧沉马犹皇皇。往事徒闻说坡老，镌功勒石今昂藏。

模糊半已迷蝌斗，纵横错落龙蛇走。笔峰似与洪争奇，千秋遗迹同岣嵝。

我生好古更怀贤，摩挲巉刻成新篇。吁嗟，吕梁可平碑可灭，惟有高名终古常流传。

作者简介：（1542—?）明广东琼州定安人，字少传，号忠铭。嘉靖四十四年进士。选庶吉士，官至南京礼部尚书。初释褐，值海瑞廷杖下诏狱，力调护之。张居正当国，作《火树篇》、《春雪歌》以讽。有《天池草》、《尚友堂稿》。